**Gweddi (2) Perthynas gyda Duw**

Cliciwch ar y ddolen [YMA](https://youtu.be/aX-Mngng9Kk) i wylio clip ffilm gan Anna Huws o Ffald y Brenin yn trafod gweddi a pherthynas gyda Duw.

**Beth yw gweddi?**

Mae gweddi yn rhan o’n perthynas ni gyda Duw. Gweddi yw’r ffordd rydyn ni’n cyfathrebu gyda Duw. Mae Duw yn ein caru ni ac yn ein derbyn ni am fod gynnon ni ffydd yn yr Arglwydd Iesu Grist. Rydyn ni’n un o’i blant, ac yn perthyn i’w deulu. Ydyn ni’n siarad gyda’r bobl dyn ni’n eu caru? Wrth gwrs ein bod ni!

Felly os ydyn ni’n blant i Dduw, *drwy gredu yn y Meseia Iesu* (Colosiaid 1:26) mae’n gwneud synnwyr ein bod ni’n siarad gyda’n Tad nefol.

Doed dim rhaid i ni ddilyn patrwm ffurfiol wrth weddïo. Does dim rhaid i ni chwilio am eiriau *posh* a does dim rhaid i ni ddefnyddio iaith farddonol, flodeuog. Mae Duw yn ein nabod ni’n well nag ydyn ni’n nabod ein hunain. Gallwn fod yn gwbl naturiol.

*Mae pobl yn edrych ar y tu allan, ond mae'r ARGLWYDD yn edrych ar sut berson ydy rhywun go iawn.* (1 Samuel 16:7b).

Mae Duw yn gweld ein calonnau!

Drwy Iesu rydyn ni’n lân a heb fai yng ngolwg Duw.

*Hyd yn oed cyn i'r byd gael ei greu, cawson ni'n dewis ganddo i fod mewn perthynas â'r Meseia, ac i fod yn lân a di-fai yn ei olwg. Yn ei gariad**5 trefnodd Duw ymlaen llaw i ni gael ein mabwysiadu i'w deulu. Iesu y Meseia wnaeth hyn yn bosib; roedd wrth ei fodd yn gwneud hynny!* (Effesiaid 1:4-5)

Trawsnewidiwyd bywyd gweddi Anna wedi iddi ddeall ei bod hi’n gallu dod at Dduw fel y mae hi. Er bod Duw yn fawr, yn nerthol, yn Greawdwr - mae o hefyd yn DAD.

Anogaeth bwysicaf Anna i ni yn y clip ffilm ydy i ni siarad gyda Duw fel petai ni’n siarad gyda ffrind da. Beth am rannu ein diwrnod gyda Duw? Beth am ddweud wrtho am bopeth sydd wedi digwydd i ni a pheidio dal dim yn ôl?

Does dim byd yn gallu’n gwahanu ni oddi wrth gariad Duw ac mae maddeuant ar gael i ni pan dŷn ni’n cyffesu ein pechodau. Felly dylen ni fod yn gwbl onest ac agored gyda’r Arglwydd. Mae Duw’n dymuno cael perthynas agos gyda’i bobl.

Gyda phwy ydych chi’n siarad fwyaf? Ai gyda’ch teulu a’ch ffrindiau agosaf? Ble mae Duw yn ffitio i mewn i’ch bywyd chi? Ydych chi wedi dechrau gweddïo o ddifri?

Pwyslais Anna yn y ffilm ydy bod yna fendith arbennig ar gael i bob un sy’n gweddïo o ddifri a thrwy weddi yn meithrin perthynas gyda Duw. Wrth i ni weddïo, addoli a diolch mae Duw yn gweithio ynom ni. Mae o’n dechrau ein newid ni o’r tu fewn.